Document ID: 32007D0785

KOMMISSIONENS BESLUTNING
af 3. december 2007
om ændring af beslutning 2006/415/EF for så vidt angår visse beskyttelsesforanstaltninger over for højpatogen aviær influenza af subtype H5N1 hos fjerkræ i Polen, Rumænien og Det Forenede Kongerige
(meddelt under nummer K(2007) 6109)
(EØS-relevant tekst)
(2007/785/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4,
under henvisning til Rådets direktiv 2005/94/EF af 20. december 2005 om fællesskabsforanstaltninger til bekæmpelse af aviær influenza og om ophævelse af direktiv 92/40/EØF (3), særlig artikel 63, stk. 3, og
ud fra følgende betragtninger:
(1)
Ved Kommissionens beslutning 2006/415/EF af 14. juni 2006 om visse beskyttelsesforanstaltninger over for højpatogen aviær influenza af subtype H5N1 hos fjerkræ i Fællesskabet og om ophævelse af beslutning 2006/135/EF (4) er der fastsat visse beskyttelsesforanstaltninger, der skal anvendes for at hindre sygdommen i at sprede sig, herunder oprettelse af et område A og et område B efter mistanke om udbrud eller et bekræftet udbrud af sygdommen.
(2)
Efter et udbrud af højpatogen aviær influenza af subtype H5N1 i grevskabet Suffolk i Det Forenede Kongerige blev beslutning 2006/415/EF ændret ved beslutning 2007/731/EF (5) for at ændre bilaget til beslutning 2006/415/EF.
(3)
De beskyttelsesforanstaltninger, Det Forenede Kongerige har truffet i henhold til beslutning 2006/415/EF, herunder oprettelse af et område A og et område B som foreskrevet i artikel 4 i nævnte beslutning, har nu været til behandling i Den Stående Komité for Fødevarekæden og Dyresundhed.
(4)
Da der har været yderligere et udbrud af sygdommen i det område, der er undergivet restriktioner, bør afgrænsningen af det område, der er undergivet restriktioner, og varigheden af foranstaltningerne ændres for at tage hensyn til den epidemiologiske situation.
(5)
Efter et udbrud af højpatogen aviær influenza af subtype H5N1 i en hobbyfjerkræbesætning i amtet Tulcea i Rumænien blev beslutning 2006/415/EF ændret ved beslutning 2007/770/EF (6) for at ændre bilaget til beslutning 2006/415/EF.
(6)
De beskyttelsesforanstaltninger, Rumænien har truffet i henhold til beslutning 2006/415/EF, herunder oprettelse af et område A og et område B som foreskrevet i artikel 4 i nævnte beslutning, har nu været til behandling i Den Stående Komité for Fødevarekæden og Dyresundhed.
(7)
Polen har underrettet Kommissionen om to udbrud af højpatogen aviær influenza af subtype H5N1 i fjerkræbesætninger i landet, nemlig i kommunen Brudzeń Duży, og har truffet de relevante foranstaltninger i overensstemmelse med beslutning 2006/415/EF, herunder oprettelse af et område A og et område B, jf. artikel 4 i samme beslutning.
(8)
Kommissionen har gennemgået de pågældende foranstaltninger sammen med Polen og finder det godtgjort, at grænserne for område A og B som oprettet af Polens kompetente myndighed ligger tilstrækkelig langt fra udbrudsstedet. Afgrænsningen af område A og B i Polen kan derfor bekræftes, og varigheden af denne regionalisering fastlægges.
(9)
Beslutning 2006/415/EF bør derfor ændres i overensstemmelse hermed.
(10)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilaget til beslutning 2006/415/EF erstattes af teksten i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 3. december 2007.

Labels: 17
0
3
6
18